Larm og røg er der nok af i Klokkerholm lørdag. Her er der nemlig DM i traktortræk. Emma Christensen fra LandboUngdom i Dronninglund har været med til at få stævnet op at stå, og hun synes, det er super sjovt. - Stemningen, maskinerne, røgen. Jeg har en megafed dag. Vi er en hel flok bonderøve, der bare er samlet, lyder det fra den unge LandboUngdom-formand. Man skal ikke være bonderøv for at synes om traktortræk. Men det hjælper. - Det er det vi er bidt af til daglig. Det er en bonderøvssport. 100 procent, siger Daniel Rønde, der er kommet fra Djursland for at nyde stævnet. Man kunne også hævde at traktorer, røg og motorer var noget for drengerøve. Men der er er faktisk hunkøn, der overværer stævnet. - Man kan godt være lidt drengerøv i stiletter, kan man ikke, siger Emma Christensen. Og det kan man godt, mener Mattias Jensen fra Randers. - Pigerne er gift med landmændene. De er også bonderøve, siger han. Man kan konkludere, at traktortræk er for bonderøve og drengerøve af begge køn. Se deltagere og resultater HER

Opsummering:
100 frivillige og 4000 tilskuere var troppet op til masser af røg og hygge på Klokkerholmbanen. I 12 klasser blev der kæmpet ved DM i Traktortræk.